Hlina, Alojz, poslanec NR SR (2015-09-25):
Vážený pán predseda, vážený pán minister, vážené kolegyne, kolegovia, ja sa budem venovať iba jednej časti tohto návrhu a pridám aj osobnú skúsenosť. Skôr ako začnem, poviem, imunita pre poslancov vznikla v zásade z historických, ale aj logických dôvodov. Žiaľ, v tejto krajine slúžila na ochranu ožratých poslancov a verejnosť s tým nebola spokojná. Ja to hovorím preto, že mne by sa občas zišla, ale neplačem. Ja rešpektujem, ja som hlasoval za. Ja chcem povedať jednu vec, že dávam to na zváženie aj vám, pán minister, že či ak teraz vravíme, že sme nie o nič viac, o nič menej ako bežní občania, tak mi, prosím vás, niekto povedzte, že prečo generálny prokurátor, lebo v § 13 pôsobnosť generálneho prokurátora vo vzťahu k Národnej rade, prečo iba generálny prokurátor môže žiadať o to, že, alebo oznamovať, že, a žiadať a oznamovať, že je zadržaný poslanec. Lebo doteraz platí, že príslušný orgán, a s tým mám tú moju osobnú skúsenosť, hej, príslušný orgán, to znamená vyšetrovateľ s nejakým povereným prokurátorom v daný moment, keď pristihnú poslanca, tak teda oni sú presvedčení, že to je trestný čin, čo v mojom prípade bola absolútna hlúposť, ale to je presne to. Lebo povedzte mi, akú majú mať ľudia dôveru v súdnictvo, prokuratúru a políciu, keď vyšetrovateľ je nezávislý, prokurátor je nezávislý, ale poslanca posúdi iba generálny? Tak podľa mňa hociktorý prokurátor musí mať jednoznačnú rozlišovaciu schopnosť, že pácha trestný čin, treba ho zadržať a oznámiť to Národnej rade. A pri poslancoch to sú nadľudia, že pri poslancoch iba GP to môže? To je proste, vám to nesedí. A v mojom prípade ja som rád v tom, že budeme posudzovať konanie konkrétneho vyšetrovateľa a prokurátora, nech prebere zodpovednosť, lebo to je aj precedens do budúcna. Viete, ak sa má stať lovcom poslancov iba GP a pristupovať k tomu takto politicky, nesúhlasím s tým. Prečo? Kľudne môže aj prokurátor, aj vyšetrovateľ zo Svidníka prichytiť Poliačka, ako niečo robí, pardon, teraz len (reakcia z pléna) teoreticky, no, a už vôbec nie nič zlého. Ale to chcem povedať, že, áno, že doteraz platí, že vo Svidníku hociktorého poslanca vyšetrovateľ, poverený orgán oznámi mandátovému. Teraz chcete zmeniť, že nie, iba generálny prokurátor. A o čo je horší orgán, poverený orgán vo Svidníku oproti generálnemu vo vzťahu k poslancovi, vo vzťahu k páchaniu konkrétneho trestného činu? To mi príde nenáležité. To mi príde nenáležité. Čiže poslanec je nadčlovek z tohto pohľadu, že posúdiť, že či on pácha niečo a treba ho zadržať, v tomto prípade môže iba generálny prokurátor, lebo tomu asi rozumie najlepšie a vo Svidníku tomu nerozumejú? Ako paradoxne, jak si uvedomíte ten paradox, ja hovorím, že existujúci stav je pre potreby vnímania tej spravodlivosti. Lebo ako k tomu prídu občania, že poslancov čin posudzuje iba GP, ale môj čin môže posúdiť aj v Hriňovej, aj v Rožňave, aj vo Svidníku? Nenáležite. Podľa mňa je to nenáležité. A paradoxne to hovorím ja. Lebo ja si myslím, že konkrétne v mojom prípade, konkrétne v mojom prípade by ľudia, ktorí urobili to, čo urobili mne, to, ako posúdili ten daný stav, by mali veľmi vážne porozmýšľať nad tým, že či, či daný moment konali správne. Ale ja nebudem tu nariekať nad sebou. To nejde vôbec zo mňa. Ja, mne to nevadí, ja som to vydržal aj vydržím, aj keby do budúcna nemám s tým problém. Kvôli tým ľuďom ja urobím, pán minister, čo sa bude dať. Kvôli tým ľuďom, aby sme ich ochránili, urobím, čo sa bude dať. Môžte ma váľať po zemi, koľko chcete. Ale chcem povedať, že táto pôsobnosť generálneho prokurátora v tejto veci mi príde nenáležitá. Nenáležitá a degraduje to, čo chceme, že sme rovní, a degraduje aj to, že ľudia majú mať pocit, že právo je právo a spravodlivosť je spravodlivosť pre každého. Aj vo Svidníku, aj v Hriňovej, aj v Bratislave. A že keď chytíte poslanca pri páchaní trestného činu, tak to dokáže tú nebezpečnosť toho trestného činu posúdiť aj ten vyšetrovateľ, aj ten prokurátor vo Svidníku. Nemusí volať do Bratislavy generálnemu prokurátorovi. Vďaka.